钦定古今图书集成/明伦汇编/官常典/第407卷 > 赵咨
## 钦定古今图书集成/明伦汇编/官常典/第407卷 > 赵咨

按《三国吴志孙权传》：“黄初二年，权遣都尉赵咨使魏。
魏帝问曰：‘吴王何等主也’？咨对曰：‘聪明仁智雄略之
主也’。帝问其状，咨曰：‘纳鲁肃于凡品，是其聪也；拔吕
蒙于行阵，是其明也；获于禁而不害，是其仁也；取荆
州而兵不血刃，是其智也；据三州虎视于天下，是其
雄也；屈身于陛下，是其略也’。”按《注》《吴书》：“咨字德度，
南”阳人，博闻多识，应对辩捷。权为吴王，擢中大夫使
魏。魏文帝善之，嘲咨曰：“吴王颇知学乎？”咨曰：“吴王浮
江万艘，带甲百万，任贤使能，志存经略，虽有馀闲，博
览书传，历史籍，采奇异，不效书生，寻章摘句而已。”帝
曰：“吴可征不？”咨对曰：“大国有征伐之兵，小国有备御
之固。”又曰：“吴难魏不？”咨曰：“带甲百万，江汉为池，何难
之有？”又曰：“吴如大夫者几人？”咨曰：“聪明特达者八九
十人，如臣之比，车载斗量，不可胜数。”咨频载，使北人
敬异。权闻而嘉之，拜骑都尉。咨言曰：“观北方终不能
守盟，今日之计，朝廷承汉四百之际，应东南之运，宜
改年号，正服色，以应天顺民。”权纳之。